b'\n_START_ARTICLE_\nTenerife\n_START_SECTION_\nToponomija\n_START_PARAGRAPH_\nPrvotni prebivalci otoka, Gvan\xc4\x8di, so otok imenovali Achinet ali Chenter (literatura navaja razli\xc4\x8dne izgovorjave). Po Pliniju starej\xc5\xa1em je berberski kralj Juba II. na Kanarske otoke in Madeiro poslal odpravo ter poimenoval Kanarske otoke, ker je na njih na\xc5\xa1el \xc5\xa1e posebej divjo vrsto psov (latinsko canaria). Juba II in anti\xc4\x8dni Rimljani so Tenerife poimenovali Nivaria; ime izhaja iz latinskih besed nix, nivis ali nives, kar pomeni sneg. Poimenovanje je v o\xc4\x8ditni povezavi s snegom pokritim vrhom ognjenika Teide. Po drugi strani zemljevidi avtorjev kot sta Bontier in La Verrier iz 14. in 15. stoletja otok zaznamujejo z imenom Isla del Inferno, kar dobesedno pomeni Otok pekla, kar se nana\xc5\xa1a na ognjeni\xc5\xa1ko aktivnost in izbruhe ognjenika El Teide._NEWLINE_Ognjenik je odgovoren tudi za danes splo\xc5\xa1no uveljavljeno ime, ki so ga uporabljali staroselci z otoka La Palma; ime izhaja iz besed tene ("gora") in ife ("bel"). Kasneje, po kolonizaciji, je po\xc5\xa1panjenje imena dodalo \xc4\x8drko "r", ki povezuje obe besedi, tako da nastane kon\xc4\x8dni rezultat ime Tenerife.\n_START_SECTION_\nZgodovina\n_START_PARAGRAPH_\nPo nekaterih legendah naj bi bili otoki verige, tudi Tenerife, zgornji vrhovi Atlantide, ki je po katastrofi izginila pod oceansko povr\xc5\xa1ino, tako da so nad povr\xc5\xa1jem ostale samo najvi\xc5\xa1je gore. Najstarej\xc5\xa1o poznano \xc4\x8dlove\xc5\xa1ko naselbino na otoku, ki datira pribli\xc5\xbeno v leto 200 pr.n.\xc5\xa1., so poseljevali ljudstvo Gvan\xc4\x8di.  Tudi po standardih kamene dobe so Gvan\xc4\x8di poznali le malo tehnologije. Obla\xc4\x8dili so se v \xc5\xbeivalske ko\xc5\xbee in \xc5\xbeiveli v votlinah na otoku.\n_START_SECTION_\nPoselitev otoka pred \xc5\xa1panskim zavzetjem\n_START_PARAGRAPH_\nSprva enovito oto\xc5\xa1ko kraljestvo je pribli\xc5\xbeno 900 let pred prihodom \xc5\xa0pancem razpadlo na najprej dva dela, nato pa na devet enot, katerih ozemlje se pribli\xc5\xbeno pokriva z upravnimi enotami, kot jih poznamo danes.\n_START_SECTION_\n\xc5\xa0pansko zavzetje\n_START_PARAGRAPH_\nDecembra 1493 je Alonso Fern\xc3\xa1ndez de Lugo od kralja prejel dovoljenje za zavzetje otoka Tenerife. Aprila 1494 je odplul z otoka Gran Canaria in z 2.000 mo\xc5\xbemi in 200 konji pristal na obali dana\xc5\xa1njega mesta Santa Cruz de Tenerife. Po zgraditvi utrdbe se je vojska podala v notranjost otoka, kjer so zavzeli obstoje\xc4\x8de kralje posameznih obmo\xc4\x8dij in jih nato odpeljali v \xc5\xa0panijo._NEWLINE_Omembe vredno je dejstvo, da so tenerifski lokalni vladarji glede zavzetja imeli razli\xc4\x8den odnos. Med seboj so se delili na stran miru in stran vojne.  Nasprotniki miru so se ognjevito borili proti zavzetju precej \xc4\x8dasa. \xc4\x8ceprav so \xc5\xa1panske sile pod voja\xc5\xa1kim guvernerjem de Lugo leta 1494 do\xc5\xbeivele hud poraz, so bili Gvan\xc4\x8di na koncu tudi s pomo\xc4\x8djo zmogljivej\xc5\xa1e tehnologije le pora\xc5\xbeeni in so se kastiljski kroni predali 25. decembra 1494.\n_START_SECTION_\nSu\xc5\xbenjelastni\xc5\xa1tvo in planta\xc5\xbeni\xc5\xa1tvo\n_START_PARAGRAPH_\nTako kot na ostalih otokih so ve\xc4\x8dino doma\xc4\x8dinov zasu\xc5\xbenjili, zlasti tiste, ki so pripadali strani vojne. Velik del prvotnih prebivalcev je podlegel uvo\xc5\xbeenim boleznim, kot so gripa in \xc4\x8drne koze - nalezljivim boleznim, proti katerim skupnost zaradi osamitve ni razvila odpornosti. Po zavzetju, zlasti pa v naslednjem stoletju, smo pri\xc4\x8da obse\xc5\xbeni kolonizaciji in obnavljanju prebivalstva s prihodom priseljencev z razli\xc4\x8dnih koncev rasto\xc4\x8dega \xc5\xa0panskega imperija (Portugalska, Flandrija, Italija, Nem\xc4\x8dija). Tenerifski gozdovi so se z rastjo prebivalstva in potrebo po zemlji za poljedelstvo za lastne potrebe in izvoz po\xc4\x8dasi skr\xc4\x8dili. Sprva je bilo to rezultat vzgajanja sladkornega trsa (na za\xc4\x8detku 16. stoletja), kasneje pa kot posledica osredoto\xc4\x8danja oto\xc5\xa1kega kmetijstva na vinogradni\xc5\xa1tvo in plantane (sorodnico banane).\n_START_SECTION_\nIzseljevanje v obe Ameriki\n_START_PARAGRAPH_\nTenerife je kot tudi drugi otoki vzdr\xc5\xbeeval tesne odnose z Latinsko Ameriko. Od za\xc4\x8detka kolonizacije Novega sveta se je na poti tja na otoku ustavilo veliko odprav, ki so se pomno\xc5\xbeile z lokalnimi prebivalci - ti so otok zapustili za\xc4\x8dasno kot del odprav ali kot trajni izseljenci. Omembe vredna je tudi izmenjava rastlin in \xc5\xbeivalskih vrst, ki so uspeli prepotovati te razdalje. _NEWLINE_Po stoletju in pol relativne rasti, ki je bila osnovana na vinogradni\xc5\xa1tvu, je pri\xc5\xa1lo do obse\xc5\xbenega izseljevanja dru\xc5\xbein, \xc5\xa1e posebej v Venezuelo in na Kubo. V tem \xc4\x8dasu je bil posebej izkazana tudi \xc5\xbeelja kastiljskih vladarjev po poseljevanju teh praznih ozemelj na obeh Amerikah, kar bi prepre\xc4\x8dilo zavzetje s strani tujih sil, kot se je npr. zgodilo z Anglijo, Jamajko, Francijo, Francosko Gvajano in Hispaniolo. Vzgajanje novih rastlin v novem svetu, kot npr. kakava v Venezueli in tobaka na Kubi je bil eden glavnih razlogov za mno\xc5\xbei\xc4\x8dno izseljevanje iz krajev kot so Buenavista del Norte, Vilaflor in El Sauzal konec 17. stoletja. Kolonisti z otoka so pomagali pri ustanovitvi nekaterih naselij na Floridi, v Teksasu in Louisiani._NEWLINE_Izseljevanje v obe Ameriki (\xc5\xa1e vedno zlasti na Kubo in v Venezuelo) se je zaradi gospodarskih te\xc5\xbeav in izolacije nadaljevalo v 19. in v za\xc4\x8detku 20. stoletja.\n_START_SECTION_\nBritanska invazija\n_START_PARAGRAPH_\nSkozi zgodovino so Tenerife napadli tudi pirati razili\xc4\x8dnih narodnosti (francoski, britanski, nizozemski in berberski)._NEWLINE_\xc5\xa0e posebej je izstopajo\xc4\x8da britanska invazija leta 1797._NEWLINE_25. julija 1797 je admiral Horatio Nelson spro\xc5\xbeil napad na obmo\xc4\x8dju sedanje prestolnice otoka Santa Cruz de Tenerife. Po srditi borbi, katere rezultat so bile \xc5\xa1tevilne \xc5\xbertve na obeh straneh, je obrambo prevzel general Antonio Guti\xc3\xa9rrez de Otero y Santayana in poskusil odbiti napadalce. V topovskem ognju je Nelson izgubil svojo desno roko, po izro\xc4\x8dilu naj bi usodni strel pri poskusu izkrcanja na obalo Paso Alto spro\xc5\xbeil top z imenom Tiger._NEWLINE_5. septembra 1797 je pri\xc5\xa1lo do ponovnega poskusa na obmo\xc4\x8dju mesta Puerto Santiago na zahodni strani otoka. Tudi ta napad je bil odbit, med drugim tudi tako, da so prebivalci mesta  Santiago del Teide s skal Los Gigantes na napadajo\xc4\x8de valili velike skale.\n_START_SECTION_\nModerna zgodovina\n_START_PARAGRAPH_\nMed letoma 1833 in 1927 je bil Santa Cruz de Tenerife samostojna prestolnica Kanarskih otokov. Leta 1927 so z odlokom dolo\xc4\x8dili, da je prestolni\xc5\xa1tvo Kanarskih otokov deljeno z mestom Las Palmas, kar je v veljavi \xc5\xa1e danes. _NEWLINE_Turisti so v ve\xc4\x8djem \xc5\xa1tevilu za\xc4\x8deli obiskovati Tenerife v 1890-ih, \xc5\xa1e zlasti severni mesti Puerto de la Cruz in Stanta Cruz de Tenerife. Naravoslovec Alexander von Humboldt se je povzpel na goro Teide in zabele\xc5\xbeil lepoto otoka._NEWLINE_Pred svojim vzponom je bil s strani republikanskih oblasti na Tenerife 1936 prestavljen tudi Francisco Franco. Republikanci so se o\xc4\x8ditno zelo zgodaj zavedali njegovega vpliva in politi\xc4\x8dnih ambicij. Kakorkoli, Franco je zbral informacije in somi\xc5\xa1ljenike in na otoku Gran Canaria sodeloval v voja\xc5\xa1kem prevratu, ki se je kon\xc4\x8dal s \xc5\xa1pansko dr\xc5\xbeavljansko vojno. Kanarski otoki so v roke nacionalistov padli julija 1936 in med nasprotniki re\xc5\xbeima so takoj pri\xc4\x8deli z usmrtitvami. V 1950-ih je bila oto\xc5\xa1ka povojna rev\xc5\xa1\xc4\x8dina razlog za izselitev tiso\xc4\x8dev prebivalcev, zlasti na Kubo in v druge dele Latinske Amerike._NEWLINE_V zadnjih nekaj desetljetjih pa so se na osnovi za\xc5\xa1\xc4\x8ditnih gospodarskih ukrepov (zni\xc5\xbeane dav\xc4\x8dne stopnje in drugo) in z vzponom turizma selitveni tokovi preokrenili. Tako danes \xc5\xa1tevilo prebivalstva nara\xc5\xa1\xc4\x8da, tudi zaradi vra\xc4\x8danja daljnih potomcev neko\xc4\x8d izseljenih oto\xc4\x8danov, od katerih so se nekateri izselili tudi \xc5\xbee pred petimi stoletji._NEWLINE_Tenerife nosijo tudi \xc5\xbealostni naslov kraja z najhuj\xc5\xa1o civilno letalsko nesre\xc4\x8do v zgodovini, poznano pod imenom "Tenerifska letalska nesre\xc4\x8da". 27. marca 1977 sta v spremenljivem vremenu in megli osrednjega masiva na severnem letali\xc5\xa1\xc4\x8du Los Rodeos (takrat \xc5\xa1e brez zemeljskega radarja) tr\xc4\x8dili dve letali Boeing 747. \xc5\xbdivljenje je izgubilo 583 potnikov in \xc4\x8dlanov posadke, nesre\xc4\x8da pa je vzpodbudila oblasti, da so zgradile letali\xc5\xa1\xc4\x8de Tenerife South.\n_START_SECTION_\nGeografija\n_START_PARAGRAPH_\nNajstarej\xc5\xa1i gorski masivi so se z dna Atlantskega oceana dvignili s pomo\xc4\x8djo ognjeni\xc5\xa1kih izbruhov, ki so prispevali k rojstvu otoka pred pribli\xc5\xbeno 12 milijoni let.  Otok, kot ga poznamo sedaj, je nastal pred pribli\xc5\xbeno 3 milijoni let z zdru\xc5\xbeevanjem treh razli\xc4\x8dnih otokov, ki so zrasli na mestu masivov Anaga, Teno in Valle de San Lorenzo, zopet kot posledica aktivnosti ognjenika Teide. Osrednji vrh na otoku je viden iz ve\xc4\x8dine delov otoka; dviga se nad kaldero biv\xc5\xa1ih izbruhov, ki je na nekaterih mestih 17 km dolga._NEWLINE_Otok se nahaja med 28\xc2\xb0 in 29\xc2\xb0 severne \xc5\xa1irine ter med 16\xc2\xb0 in 17\xc2\xb0 poldnevnikom. Le\xc5\xbei severno od tropskega rakovega povratnika in zavzema osrednje mesto med ostalimi ve\xc4\x8djimi Kanarskimi otoki: Gran Canaria, La Gomera in La Palma. Otok je od afri\xc5\xa1ke obale oddaljen 300 km, in pribli\xc5\xbeno 1000 km od Iberskega polotoka.  Je tudi najve\xc4\x8dji otok Kanarskega oto\xc4\x8dja, s povr\xc5\xa1ino 2034,38 km\xc2\xb2 in tudi otok z najdalj\xc5\xa1o obalo v skupni dol\xc5\xbeini 342 km._NEWLINE_Poleg tega je najvi\xc5\xa1ja to\xc4\x8dka otoka gora Teide, z nadmorsko vi\xc5\xa1ino 3718 m najvi\xc5\xa1ja to\xc4\x8dka \xc5\xa0panije.\n_START_SECTION_\nPokrajina\n_START_PARAGRAPH_\nNeenakomerna in strma orografija otoka in njegova raznovrstnostnost podnebij se izkazuje tudi skozi pestrost pokrajine, geografskih in geolo\xc5\xa1kih oblik, od Narodnega parka Teide z njegovimi obse\xc5\xbenimi borovimi gozdovi, preko ognjeni\xc5\xa1ke pokrajine pri vrhovih Teide in Malpa\xc3\xads de G\xc3\xbc\xc3\xadmar, do Acantilados de Los Gigantes (visoki klifi Los Gigantes na zahodni strani otoka). Na jugu sre\xc4\x8damo polpu\xc5\xa1\xc4\x8davska obmo\xc4\x8dja z rastlinami, odpornimi na su\xc5\xa1o. Ostala obmo\xc4\x8dja so od za\xc5\xa1\xc4\x8ditenih in zaprtih v hribih kot so Monta\xc3\xb1a Roja in Monta\xc3\xb1a Pelada, doline in gozdovi s subtropsko vegetacijo in podnebjem (npr. v okolici mesta Puerto de la Cruz / dolina Orotava), do kanjonov in prepadov kot so pri krajih Anaga in Teno.\n_START_SECTION_\nRastlinstvo in \xc5\xbeivalstvo\n_START_PARAGRAPH_\nNa otoku Tenerife navkljub majhni povr\xc5\xa1ini naletimo na izjemno biotsko raznovrstnost. Ta je posledica naravnih razmer na otoku, kjer zna\xc4\x8dilna oblikovanost povr\xc5\xa1ja vpliva na podnebne razmere na nekem posami\xc4\x8dnem predelu in tako ustvarja znatno koli\xc4\x8dino mikroklim. Visoko \xc5\xa1tevilo naravnih mikroklim in s tem habitatov pomeni, da na otoku raste bogato in raznovrstno rastlinstvo (1.400 vrst rastlin), z ve\xc4\x8d kot 100 povsem endemi\xc4\x8dnih za Tenerife. Endemi\xc4\x8dne vrste vklju\xc4\x8dujejo teidsko belo metlico, Teidsko vijolico itn. \xc5\xbdivalstvo otoka obsega precej endemi\xc4\x8dnih nevreten\xc4\x8darjev in edinstvenih vrst plazilcev, ptic in sesalcev; tako na otoku Tenerife najdemo okoli 400 vrst, 56 ptic, 5 plazilcev, 2 dvo\xc5\xbeivke, 13 kopenskih sesalcev in ve\xc4\x8d tiso\xc4\x8d nevreten\xc4\x8darjev; v morju ob otoku pa naletimo na ve\xc4\x8d vrst morskih \xc5\xbeelv, kitov in delfinov. Pred prihodom \xc4\x8dloveka so na otoku prebivale nekatere sedaj izumrle endemi\xc4\x8dne vrste, npr. veliki ku\xc5\xa1\xc4\x8dar (Gallotia goliath), ali velikanska podgana (Canariomys bravoi).\n_START_SECTION_\nZa\xc5\xa1\xc4\x8ditena naravna obmo\xc4\x8dja\n_START_PARAGRAPH_\nSkoraj polovica ozemlja otoka (48.6%), je pod za\xc5\xa1\xc4\x8dito Red Canaria de Espacios Naturales Protegidos (Mre\xc5\xbea za\xc5\xa1\xc4\x8ditenih naravnih podro\xc4\x8dij kanarskih otokov). Od skupaj 146 za\xc5\xa1\xc4\x8ditenih podro\xc4\x8dij pod upravo Mre\xc5\xbee, jih 43 le\xc5\xbei na Tenerifih, ki je tako najbolj za\xc5\xa1\xc4\x8diten otok v oto\xc4\x8dju.  Mre\xc5\xbea po razli\xc4\x8dniih kriterijih razvr\xc5\xa1\xc4\x8da obmo\xc4\x8dja v osem kategorij, ki so na Tenerifih zastopane v celoti.\n_START_SECTION_\nZastava in grb\n_START_PARAGRAPH_\nZastavo otoka je izvirno pri\xc4\x8dela leta 1845 uporabljati mornarica za svojo opori\xc5\xa1\xc4\x8de v pristani\xc5\xa1\xc4\x8d\xc4\x8du Santa Cruz de Tenerife (Cruz=\xc5\xa1pansko kri\xc5\xbe). Kasneje in \xc5\xa1e vedno pa zastava predstavlja celotni otok. Ozna\xc4\x8dbo je odobrila lokalna uprava z odredbo 9. maja 1989._NEWLINE_Grb ima starej\xc5\xa1o zgodovino; s Ferdinandovim kraljevskim dekretom je bil v Madridu v imenu kastiljske kraljice Ivane I odobren 23. marca 1510. Grb ima v sredini zlato polje, s sliko svetega Mihaela (otok so zavzeli na zavetnikov god) nad goro v rjavih, naravnih tonih. Iz gore \xc5\xa1vigajo plameni, kar simbolizira ognjenik. Pod goro je v zelenkastih tonih prikazan otok na vrhu modrih in srebrnih valov. Na levi je grad v rde\xc4\x8di barvi, ter v podobni barvi na desni simbol leva.'